KIRJALLINEN KYSYMYS E-2288/01 esittäjä(t): Alexander de Roo (Verts/ALE), Miquel Mayol i Raynal (Verts/ALE),María Sornosa Martínez (PSE) ja Laura González Álvarez (GUE/NGL)komissiolle. Espanjan vesivarojen hallintasuunnitelma: yhteisön direktiivien noudattaminen, rakennerahastot, kastelupolitiikka ja yhteisön rahoitus.



Virallinen lehti nro 093 E , 18/04/2002 s. 0098 - 0099



KIRJALLINEN KYSYMYS E-2288/01 esittäjä(t): Alexander de Roo (Verts/ALE), Miquel Mayol i Raynal (Verts/ALE),María Sornosa Martínez (PSE) ja Laura González Álvarez (GUE/NGL)komissiolle (31. heinäkuuta 2001) Aihe: Espanjan vesivarojen hallintasuunnitelma: yhteisön direktiivien noudattaminen, rakennerahastot, kastelupolitiikka ja yhteisön rahoitus Vastauksessaan kysymykseen E-0003/01(1), joka koski yhteisön direktiivien noudattamatta jättämistä ja Espanjan vesivarojen hallintasuunnitelman mukaisten hankkeiden rahoittamista EU:n varoista komissio totesi, että Espanjan viranomaiset ovat esittäneet vesihuollon puitestrategian, jossa määritellään hankkeiden valinnassa käytettävät perusteet ja luetellaan alustavasti kutakin vesistöaluetta koskevat ensisijaiset toiminnot. Komissio tutkii parhaillaan yksittäisiä vesistöalueita koskevia hankekokonaisuuksia, joiden rahoitukseen koheesiorahasto mahdollisesti osallistuu vuosina 20002006. () Komissio pyrkii varmistamaan, että ohjelmat, joiden rahoitukseen se osallistuu, toteutetaan voimassa olevan lainsäädännön mukaisella tavalla ja että kaikki toimet ovat johdonmukaisia ja yhteensopivia yhteisön politiikan kanssa, ympäristöpolitiikka mukaan luettuna. Tästä huolimatta Espanjan hallitus on edelleen hyväksynyt vesistöalueita koskevia suunnitelmia, jotka eivät ole sopusoinnussa kyseisten politiikkojen kanssa, ja pyytänyt toisaalta rahoitusta erityishankkeille. 1. Mitkä ovat Espanjan hallituksen ehdottamat kutakin vesistöaluetta koskevat hankkeet ja ensisijaiset toimet, joille haetaan EU:n rahoitusta? 2. Onko Espanjan hallitus esittänyt yhteisön lainsäädännön edellyttämät selvitykset vesipolitiikan puitedirektiivin sekä luontotyyppien ja lintujen suojelusta annettujen direktiivien noudattamisesta? 3. Jos Espanjan viranomaiset hakevat rahoitusta kansallisen vesivarojen hallintasuunnitelman mukaisiin yksittäisiin hankkeisiin ottamatta huomioon niihin liittyvää laajempaa kokonaisuutta, osallistuisiko Euroopan unioni tällaisten vesirakennushankkeiden rahoittamiseen? 4. Kuinka voidaan sovittaa vesipolitiikan puitedirektiivin mukainen, Espanjaa koskevaan yhteisön tukikehykseen 20002006 sisältyvä tavoite 1 -alueita koskeva kokonaisvaltainen vesivarojen hallintastrategia yhteen Espanjan vesivarojen hallintasuunnitelmassa esitetyn vedensiirtoa koskevan politiikan kanssa? Eikö komissio katso, että Espanjan hallitus voi toimia yhdessä joidenkin autonomisten alueiden kanssa, jos yhteisön varoista rahoitettavat rakennetoimet keskitetään niihin autonomisiin alueisiin, jotka kannattavat kansalliseen vesivarojen hallintasuunnitelmaan sisältyviä hankkeita? 5. Ottaen huomioon, että Espanjan hallitus on ilmoittanut kansallisen kastelupolitiikan olevan tiukasti sidoksissa kansalliseen vesivarojen hallintasuunnitelmaan sisältyvän vedensiirtoja koskevan strategian kanssa, kuinka komissio aikoo varmistaa, ettei kastelupolitiikka johda vesivarojen epärationaaliseen käyttöön vedensiirtojen avulla suuremman veden saatavuuden vuoksi? Eikö komissio katso, että olisi johdonmukaisempaa järkeistää olemassa olevien vesivarojen käyttöä maataloudessa ja vähentää niiden tuhlaamista kuin tukea vedensiirtoa koskevaa politiikkaa? (1) EYVL C 261 E, 18.9.2001, s. 27. Michel Barnier'n komission puolesta antama vastaus (12. marraskuuta 2001) Komission rahoitusta Espanjan vesihuoltohankkeisiin annetaan kahdesta pääasiallisesta lähteestä: koheesiorahastosta ja rakennerahastoista. Lähtökohtana on, että kaikkien tuettavien hankkeiden on oltava yhteisön lainsäädännön, mukaan lukien ympäristövaatimusten, mukaisia siitä riippumatta, rahoittaako unioni niitä koheesiorahaston vai rakennerahastojen puitteissa. Komissiolla ei ole kummassakaan tapauksessa velvoitetta perehtyä yksittäisten hankkeiden ja Espanjan vesivarojen hallintasuunnitelman kaltaisten kansallisten puitteiden välisiin suhteisiin. Koheesiorahaston puitteissa komissio arvioi ja hyväksyy Espanjan viranomaisten esittämät hankkeet tai hankeryhmät niiden yksilöllisten ansioiden perusteella ja voimassa olevien määräysten mukaisesti. Tähän mennessä on hyväksytty useita tällaisia hankkeita. Komissio julkistaa säännöllisesti tietoja tällaisista hankkeista. Jotkin hankkeista saattavat liittyä Espanjan vesivarojen hallintasuunnitelmaan, mutta ainoastaan Espanjan viranomaiset voivat vahvistaa tämän asian. Sama koskee kaikkia hankkeita, joita komissio arvioi tällä hetkellä ja joille on annettava vielä lopullinen hyväksyntä. Rakennerahastoihin liittyvät toimet järjestetään sellaisten laajojen strategisten painopisteiden puitteissa, jotka on vahvistettu jäsenvaltioiden viranomaisten ja komission välillä sovituissa ja komission myöhemmin muodollisesti hyväksymissä ohjelma-asiakirjoissa. Yksittäisten hankkeiden valinta sovitun strategian toteuttamiseksi kuuluu hajautetusti jäsenvaltioiden viranomaisten vastuulle. Espanjan tavoite 1 -alueita koskeva strategia, niin sanottu yhteisön tukikehys (CFS) 20002006, joka hyväksyttiin lokakuussa 2000, sisältää painopisteen otsikon Ympäristö, luonnollinen ympäristö ja vesivarat alla. Tämä yhdessä yksityiskohtaisempien toimintaohjelmien kanssa tarjoaa Espanjan viranomaisille perustan valita yhteisön tukea varten hankkeita, jotka koskevat esimerkiksi vesihuoltoa. Komissio on tietoinen hankkeista, jotka on valittu yhteisön tukikehyksen mukaisesti perustetun valvontajärjestelmän puitteissa. Jäsenvaltioiden viranomaiset myös ilmoittavat komissiolle kaikista suurista hankkeista (vähintään 50 miljoonaa euroa), joita ehdotetaan tuettaviksi ohjelmissa, ja komission on puolestaan arvioitava ne voimassa olevien määräysten mukaisesti ennen tuen hyväksymistä. Kaikissa tapauksissa ainoastaan Espanjan viranomaiset voivat vahvistaa, onko valitut hankkeet sisällytetty Espanjan vesivarojen hallintasuunnitelmaan vai ei.